Lihtne. Tahate, demonstreerin? Olgu pealegi.    Esiteks. Minu arust on erakordselt kurb praegu ERSO ümber toimuv ning eriti  madal on Reformierakonna populistlik lüke mis mängib inimeste madalaimatel emotsioonidel. Räägin muidugi arutelu teadlikust suunamisest Neeme Järvi palganumbrile. Iga poliittehnoloog ja lihtsaimagi mõtlemisega inimene teab vähemalt ühte - kommentaatorid ja valdkonnast eemal olevad inimesed ajavad veidigi suuremad numbrid pöördesse ning nende abil saab õigustada jänest ja matta dirigenti. Mina ei häbene välja öelda, et Neeme Järvi võiks saada ka oluliselt kõrgemat tasu ning see oleks seda väärt.    Olgu, selle te annate mulle veel ehk andeks. Järgmist kindlasti mitte.    Samast ooperist on Riigikogu liikmete tasude teema mida annab alati tõstatada kui mõni teine kuumemaks kisub. Täiesti loogiline on, et valdav enamus inimestest arvab, et selle töö, selle vastutuse, eest peaks vähem maksma. Mina ei arva. Mina arvan, et Riigikogu liikmete töötasu peaks olema tänasest oluliselt kõrgem - vähemalt võrdne või suurem ka Euroopa Parlamendi palgast, mis 2010. aastal on 7807,12 EUR ehk ligikaudu 122  154 EEK. Sedasi vastaks see veidi rohkem ametiga kaasnevale vastutusele ning tippklassi tegijatel oleks ka veidi rohkem võimalust panustada. Kusjuures, samuti arvan ma, et kuluhüvitised peavad olema suuremad, vaja on assistente, kohalikke büroosid, uuringuid, analüüse jne - täna me seadusandjatele neid eriti ei võimalda ning kõik see kokku mõjub Riigikogu töö tulemuslikkusele, tasemele, laastavalt.    Ma meeldin sulle nüüd ju oluliselt vähem, kui enne seda postitust?    Tõestatud.